laion/Wikipedia-Exotic huggingface dataset:
בז'וזוב

בז'וזוב (בפולנית: Brzozów; ביידיש: ברעזשוב, ברעזעווע; באוקראינית: Березів) היא עיירה בדרום־מזרח פולין, 38 ק"מ מדרום לז'שוב. בז'וזוב נוסדה בשנת 1359. שמה נקבע על שם יישוב קודם ששכן במקום מוקדם יותר במאה זו, יישוב שמאוחר יותר קיבל את השם "הכפר העתיק" (Stara Wieś). בתחומיו של יישוב זה, הסמוך לבז'וזוב של ימינו, ניצבים בזיליקה ישועית ומנזר. ידוע כי כעשרים סוחרים ואומנים ישבו בעת זו בבז'וזוב, בהם בורסקאים וסוחרי עץ, מתכות וקרמיקה, בין היתר. בשנת 1384 העניקה מריה, מלכת הונגריה, את הכפר לבישוף של פשמישל. מאז ועד המאה ה-19 ישבו בישופי פשמישל בבז'וזוב. במסמכים משנת 1518 מתועד דבר קיומו של בית חולים בעיירה. בתקופה זו של תחילת המאה ה-16 התקיים בעיירה גם בית ספר קהילתי. הכפר נפגע קשה בהתקפות של הטטרים במאות ה-16 וה-17, ורבים מתושביו נהרגו. גם מעמדה הכלכלי של בז'וזוב נפגע ושוקם רק במאה ה-19. מעת חלוקת פולין הראשונה ב-1772, ועד 1918, הייתה העיירה בשטח ממלכת הבסבורג. יהודים החלו להתיישב בבז'וזוב בסוף המאה ה-18, עם ביטול האיסור על ישיבת יהודים במקום. קהילה מאורגנת הוקמה בעיירה במחצית הראשונה של המאה ה-19. בשנת 1918 נערכו פרעות ביהודי העיירה, תוך שוד בתים רבים, וקבוצת הגנה עצמית יהודית הצליחה להדוף את הפורעים. לאחר מלחמת העולם הראשונה הורע מצבם הכלכלי של יהודי העיירה, והקהילה השתקמה בסיוע ארגון הג'וינט. בין מלחמות העולם פעלו בעיירה מרבית המפלגות הציוניות, וכן תנועות נוער ציוניות, ובהן עקיבא, השומר הדתי וגורדוניה. בשנת 1920 נוסד בעיירה בית ספר מרשת תרבות. בין מלחמות העולם נמנו בבז'וזוב כ-1,050 יהודים, מתוך כ-4,200 תושבים. עם כניסת הגרמנים לעיירה, בספטמבר 1939, נורו בה כ-300 מתושביה, ובהם יהודים. על יהודי העיירה הוטלו גזירות שונות, ובשנת 1941 הוקם בעיירה גטו, אליו הועברו גם יהודים מכפרי הסביבה. ב-10 באוגוסט 1942 נרצחו כ-800 מיושבי הגטו בידי הגרמנים ביער סמוך, ויתר היהודים הועברו לעיירה סמוכה, ומשם שולחו למחנה ההשמדה בלז'ץ. מדיה וקבצים בנושא בז'וזוב בוויקישיתוף אתר האינטרנט הרשמי של בז'וזוב ספר יזכור לקהילת בז'וזוב, בספריית העיר ניו יורק בז'וזוב (Brzozów), באנציקלופדיה של הגטאות, באתר יד ושם בז'וזוב באתר מרכז מורשת יהדות פולין "בז'וזוב", באתר השטעטל הווירטואלי "בז'וזוב", באתר JewishGen (באנגלית) יולנטה קריימר, בז'וזוב, אנציקלופדיה של המחנות והגטאות (כרך II, חלק A, עמ' 493–495), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) בז'וזוב (מחוז התת-קרפטיים, פולין), דף שער בספרייה הלאומית
פנלופי פיצג'רלד

פנלופי פיצג'רלד (17 בדצמבר 1916, לינקולן, אנגליה – 28 באפריל 2000, לונדון, אנגליה) הייתה סופרת, משוררת, ומסאית בריטית. בשנת 2008, נכללה ברשימת "50 הסופרים הבריטיים הגדולים מאז 1945" של הטיימס. בשנת 2012, האובזרבר מנה את הרומן האחרון שלה, "הפרח הכחול", כ"אחד מעשרת הרומנים ההיסטוריים הטובים ביותר". בשנת 1979 היא זכתה בפרס בוקר עבור ספרה Offshore. פנלופי פיצג'רלד נולדה בשם פנלופי מרי נוקס (Knox) בלינקולן, אנגליה, למשורר אדמונד ואלפי נוקס, לימים עורך כתב העת פאנץ', ולכריסטינה היקס, בתו של הבישוף של לינקולן ואחת הנשים הראשונות שהורשו ללמוד באוניברסיטת אוקספורד. פיצג'רלד הייתה אחייניתם של התאולוג ומחבר ספרי המתח רונלד נוקס, מפצח הצפנים דילי נוקס, חוקר המקרא וילפרד נוקס, והסופרת ויניפרד פק. לימים כתבה בביוגרפיה בשם "האחים נוקס": "כשהייתי צעירה לקחתי את אבי ושלושת אחיו כמובנים מאליהם, ולא עלה על דעתי שלא כל המבוגרים דומים להם. לימים גיליתי שאין זה כך, ומעולם לא הצלחתי להתרגל לזה. אמנם הם היו חריגים, אבל עודני חושבת שהם צדקו, ואם העולם לא השלים עמם, אני איני משלימה עם העולם." פנלופי פיצג'רלד, ברשת החברתית Goodreads פנלופי פיצג'רלד, באתר אנציקלופדיה בריטניקה (באנגלית) פנלופי פיצג'רלד, באתר "Find a Grave" (באנגלית) אלן הולינגהרסט, עלייתה של פנלופי פיצג'רלד (אנגלית), The New York Review of Books, כרך 61, גיליון 19. 50 הסופרים הבריטים הגדולים מאז 1945 באתר הטיימס (אנגלית) 10 הרומנים ההיסטוריים הטובים ביותר באתר הגרדיאן, 13 במאי 2012 ג'ני טרנר, ביקורת על ביוגרפיה על פיצג'רלד מאת הרמיוני לי, בתוך ה-London Review of Books,‏ 19 בדצמבר 2013. פנלופי פיצג'רלד, האחים נוקס, הוצאת Counterpoint, ‏ 2000, ISBN 1582430950.
בוגאי (מחוז ראדומסק)

בוגאי (בפולנית: Bugaj) הוא כפר בגמינה ז'יטנו במחוז ראדומסק בפרובינציית לודז' במרכז פולין. הוא שוכן במרחק של כ-2 קילומטרים דרומית לז'יטנו, בירת הגמינה, כ-20 קילומטרים דרום-מזרחית לראדומסק, בירת המחוז, וכ-100 קילומטרים דרומית ללודז', בירת הפרובינציה. ערך זה הוא קצרמר בנושא יישובים בפולין. אתם מוזמנים לתרום לוויקיפדיה ולהרחיב אותו.
סנט לורנס (נהר)

נהר סנט לורנס (באנגלית: Saint Lawrence River, בצרפתית: fleuve Saint-Laurent) הוא נהר גדול בצפון יבשת אמריקה. תחילתו בימת אונטריו בין מדינת ניו יורק בארצות הברית לפרובינציית אונטריו בקנדה, הוא חוצה את פרובינציית קוויבק שבקנדה, דרך העיר מונטריאול, ובסופו נשפך למפרץ סנט לורנס סמוך לעיר קוויבק סיטי. אורכו מימת אונטריו עד מפרץ סנט לורנס הוא 1,197 ק"מ, אך אורכו מהיובל הרחוק ביותר עד השפך מגיע ל-3,058 ק"מ. מימת אונטריו ועד לאוקיינוס האטלנטי מהווה נהר הסנט לורנס נתיב תחבורה ימי חשוב. נופיו המרהיבים הם מקור לתיירות, וחלק גדול מהנהר מוכר כשמורת טבע. מדיה וקבצים בנושא סנט לורנס בוויקישיתוף "מניו יורק למנטריאול ולקוויבק סיטי – על נהר הסנט לורנס", (אנגלית וצרפתית) סנט לורנס, באתר אנציקלופדיה בריטניקה (באנגלית) נהר סנט לורנס, דף שער בספרייה הלאומית ערך זה הוא קצרמר בנושא נהרות ונחלים. אתם מוזמנים לתרום לוויקיפדיה ולהרחיב אותו.
אמפיביה (פירושונים)

האם התכוונתם ל... אמפיבי - דבר היכול לנוע או להימצא הן ביבשה והן במים. לדוגמה: יונקים אמפיביים. כלי רכב אמפיבי – רכב היכול לנוע הן ביבשה והן במים. דו-חיים – מחלקת חולייתנים החיים הן במים והן ביבשה. אמפיביה – סדרת הנפשה שהופקה על ידי Disney Television Animation.
יצחק אבידב

יצחק (פשה) אבידב (רייכמן) (1917–2004) היה פרטיזן ופעיל ציוני. נולד בפולין. בתקופת השואה היה חבר בקבוצת פרטיזנים ביערות באוקראינה ביחד עם אשתו דורה אבידב (דורה גולדרייך) (1915, פולין - 2007, ישראל). לאחר מכן היה (ביחד עם אשתו דורה) ממקימי תנועת הבריחה להברחת יהודים ממזרח אירופה למערבה ומשם-לארץ ישראל וממקימי תנועת "הנקם" (יחד עם אבא קובנר), שביצעה פעולות נקם בנאצים שהיו אחראים להרג יהודים. נפטר בישראל בשנת 2004. מידע נוסף ואילן יוחסין ראו באתר משפחת רייכמן עוד מידע ניתן לקרוא כאן אתר ההתנגדות היהודית בשואה סיפורו של יצחק שלחם יחד עם אשתו דורה בפלוגות הפרטיזנים באזור ווהלין אלי אשכנזי, אבא קובנר לאחר משפטו של אדולף אייכמן: בעמדי על דוכן העדים, חשתי כי זהו יום הדין, באתר הארץ, 2 בדצמבר 2010 ערך זה הוא קצרמר בנושא ציונות. אתם מוזמנים לתרום לוויקיפדיה ולהרחיב אותו.
יהושע צפריר

יהושע צפריר (22 במרץ 1927 – 22 בפברואר 2015) היה אמן ומשורר ישראלי. יהושע צפריר נולד בקרקוב שבפולין בשנת 1927, והיה הבן השלישי מתוך שבעה ילדי המשפחה. בשעה שפולין נכבשה על ידי גרמניה הנאצית היה יהושע בן 12. בעקבות הכיבוש עברה משפחתו בשנת 1941 להתגורר בגטו קרקוב. עם חיסול הגטו, במרץ 1943, נשלח יהושע למחנה הריכוז אושוויץ, משם הועבר למחנה אושוויץ מונוביץ, ממנו נשלח בצעדת מוות לכיוון צ'כיה, ולבסוף למחנה בוכנוואלד, ממנו שוחרר על ידי הצבא האמריקני ב-11 באפריל 1945. יהושע איבד את כל משפחתו בשואה. בתום מלחמת העולם השנייה שהה חודשים אחדים בצרפת וממנה עלה ארצה, באביב 1946, באניית המעפילים "תל-חי". לאחר שנתפסה האנייה נכלא במחנה עתלית. עם שחרורו מעתלית הצטרף לגרעין "מצודת בורכוב" בכפר סבא, שעלה להתיישבות במשמר הנגב במוצאי יום הכיפורים תש"ז, במבצע י"א הנקודות. כשבועיים לאחר שעלו לקרקע, התנדב יהושע לעבוד מפעל המלח בסדום. בגיל מאוחר יחסית השלים בכוחות עצמו את לימודיו התיכוניים ואחר כך למד באוניברסיטה העברית בחוגים: לשון עברית ולשון וספרות אנגלית. במשמר הנגב הקים יהושוע את משפחתו ונולדו לו ארבעה ילדים: אורי, אסף, אורה ואיריס. במרוצת שנות חברותו בקיבוץ עבד בחקלאות, בדיר, במסגריה, בהוראה, בזגגות, במכבסה והיה פעיל בחיי התרבות ביישובו. היה מדריך ב"נוער העובד", כתב ב"למרחב" בדרום וחבר מערכת "הקיבוץ". יהושע הוא גם צייר. בחורף 2013 גילו ילדיו של יהושע כי שינדל אחותו לא נספתה בשואה כפי שחשב, היא ניצלה, עלתה לארץ וחיה בחיפה עד שנפטרה ב-1973. הם איתרו את ילדיה והמשפחה התאחדה שוב לאחר 70 שנים של נתק. נפטר בשנת 2015, ונקבר בקיבוצו משמר הנגב לצד אשתו שרי, שנפטרה שש שנים לפניו. יהושע כתב שירה עברית חדשה הדומה במאפייניה לשירת דור תש"ח. קומץ משיריו ומסיפוריו פורסמו ב"משא", ב"מבפנים" וב"שדמות". הוציא לאור שלושה ספרי שירה ותרגם ספרים לעברית. שירתו של יהושע צפריר הולחנה על ידי כמה מגדולי המלחינים בישראל, ביניהם: אלכס כגן ודוד זהבי. כך למשל שירו "ליל בא" שהולחן על ידי דוד זהבי, התפרסם והושמע ברדיו פעמים רבות ואף בוצע על ידי גבי ברלין בפסטיבל הראשון לשירי ילדים (1970). שירו "הבית (אורכב 02.04.2015 בארכיון Wayback Machine)" נכנס לתוכנית הלימודים של גילאי יסודי במשרד החינוך. אני חולם באר הוצאת הקבוץ המאוחד, 1984 אגל טל, הוצאת מועצה אזורית בני שמעון, 1996 כתוב גוויליך אייכה, הוצאת ירון גולן, 1999 כובעו של רמברנדט (1973, Rembrandt's Hat), ברנרד מלמוד, זמורה ביתן מודן, 1982 עופה עוף, דזמונד באגלי, זמורה ביתן מודן, 1983 יהושע צפריר, באתר שירה עובדת- לקידום ושימור זמר ההתיישבות העובדת יהושע צפריר ממשמר הנגב מקבל מתנה, סרטון על המפגש הראשון עם משפחתה של אחותו, שלא נספתה בשואה כפי שסבר רשימת הפרסומים של יהושע צפריר, בקטלוג הספרייה הלאומית יהושע צפריר (1927-2015), דף שער בספרייה הלאומית אתר "Billiongraves"
לוק וילקשייר

לוק וילקשייר (נולד ב-2 באוקטובר 1981) הוא כדורגלן עבר אוסטרלי ששיחק בעמדת המגן ימני. וילקשייר שיחק בצעירותו בקבוצות הנוער של אלביון פארק ווית' איגלס, סאות' קואסט וולבס ובמכון הספורט של אוסטרליה. בגיל 17 הצטרף למחלקת הנוער של מידלסברו. לאחר שעלה לבוגרים, לא הצליח לבסס את מעמדו כשחקן הרכב ועבר לבריסטול סיטי מהליגה השנייה. לאחר מונדיאל 2006 עורר עניין בקרב מועדונים כמו אייאקס אמסטרדם ופ.ס.וו. איינדהובן אך בסופו של דבר חתם בטוונטה. בהופעת הבכורה שלו בטוונטה הוא הורחק. בסיום עונת 2007/2008 זכה עם המועדון באליפות הראשונה בתולדותיו. ב-26 באוגוסט 2008, וילקשייר חתם בדינמו מוסקבה תמורת 6 מיליון אירו. ב-31 באוגוסט 2008, ערך את הופעת הבכורה שלו במועדון נגד פ.צ. מוסקבה. ב-27 בספטמבר 2008 הבקיע את שער הבכורה שלו במועדון נגד קריליה סובייטוב סמרה. ב-31 ביולי 2014 סיים את חוזהו במוסקבה וחתם בפיינורד רוטרדם, ובסוף 2015 חתם באחמט גרוזני. ב-31 באוגוסט 2016 חזר לקדנציה שנייה בדינמו מוסקבה שירדה מהליגה השנייה. בסוף יולי 2017 וילקשייר חזר לליגת העל האוסטרלית כאשר חתם לעונה בסידני. ב-11 במאי 2018 וילקשייר חתם בוולונגונג וולבס. בסיום עונת 2018 הודיע על פרישה מכדורגל. וילקשייר השתתף עם נבחרת הנוער של אוסטרליה בגביע העולם בכדורגל עד גיל 20 בשנת 2001. בשנת 2004 זומן לראשונה לסגל הנבחרת הבוגרת. ב-14 בנובמבר 2009 וילקשייר הבקיע את שער הבכורה שלו לנבחרת בניצחון 1-2 נגד עומאן במסגרת מוקדמות גביע אסיה. מאז כניסתו של אנג'ה פוסטקוגלו לתפקיד מאמן הנבחרת וילקשייר ממעט לשחק ומעמדו בנבחרת ירד. מדיה וקבצים בנושא לוק וילקשייר בוויקישיתוף לוק וילקשייר, באתר Transfermarkt לוק וילקשייר, באתר Soccerway לוק וילקשייר, באתר BDFutbol לוק וילקשייר, באתר WorldFootball.net לוק וילקשייר, באתר National Football Teams לוק וילקשייר, באתר FootballDatabase.eu פרופיל המאמן, באתר Transfermarkt
מתן בראשי

מתן בראשי (נולד ב-6 במאי 1988) הוא כדורגלן ישראלי המשחק בעמדת הבלם. בראשי החל לשחק כדורגל כשהיה בן שמונה בקבוצת הילדים של בית"ר ירושלים. ב-28 באוקטובר 2008 ערך את הופעת הבכורה שלו בקבוצה הבוגרת של המועדון, בהפסד 3-2 לבני יהודה תל אביב במסגרת גביע הטוטו. בקיץ 2009 הושאל להפועל ירושלים מהליגה הלאומית. בסיום העונה ירדה הקבוצה לליגה א', ובראשי חזר לבית"ר. ב-19 במרץ 2011 ערך את הופעת הבכורה שלו בליגת העל, בניצחון 0-1 נגד הפועל חיפה. בקיץ 2011 עזבו את בית"ר שחקנים רבים, ובראשי קיבל יותר הזדמנויות בהרכב. עד לסיום העונה ערך 18 הופעות. בעונת 2012/2013 הפך לשחקן הרכב קבוע בבית"ר, ושותף ב-32 משחקים מתוך 33 שערכה הקבוצה. בספטמבר 2013 יצא להתרשמות בקבוצת וידזב לודז' מליגת העל הפולנית, אך בסופו של דבר המעבר לא יצא לפועל ובנובמבר 2013 הושאל להפועל קטמון ירושלים מהליגה הלאומית. בסיום העונה הקבוצה ירדה בחזרה לליגה א'. ב-22 בספטמבר 2014 הושאל להכח עמידר רמת גן, ובתום העונה ירדה הקבוצה לליגה א'. ב-16 ביולי 2015 חתם בהפועל באקה אל-גרבייה, העולה החדשה לליגה א'. באוקטובר של אותה שנה שוחרר מהמועדון וכעבור זמן קצר חתם בהפועל הוד השרון מליגה א' דרום. בינואר 2016 עבר לאיחוד בני מג'דל כרום מליגה א' צפון, ובמדיה שיחק עד תום העונה. לקראת תחילת עונת 2016/2017 חתם בבית"ר נורדיה ירושלים. באוקטובר 2016 חתם בעירוני בית שמש. ב-8 באוגוסט 2017 חתם במכבי עירוני קריית מלאכי. לקראת עונת 2019/2020 חתם במ.כ. ירושלים מליגה ג'. מתן בראשי, באתר ההתאחדות לכדורגל בישראל מתן בראשי, באתר Transfermarkt מתן בראשי, באתר Soccerway מתן בראשי, באתר FootballDatabase.eu מוטי פשכצקי, ‏נשאר בבירה: בראשי הושאל להפועל קטמון, באתר ערוץ הספורט, 5 בנובמבר 2013 חלון בשיגעון: כל ההעברות במקום אחד, באתר דאבל פס, 22 בספטמבר 2014 מתן בראשי חתם בבאקה אל גרביה, באתר דאבל פס, 16 ביולי 2015 חיזוק להגנת הפועל הוד השרון: מתן בראשי הצטרף לקבוצה אור אבולעפיה, 20 באוקטובר 2015 "סגירת מעגל: הבלם מתן בראשי חתם וישחק בקבוצה בעונה הקרובה | בית"ר נורדיה ירושלים". בית"ר נורדיה ירושלים. 2016-09-13. נבדק ב-2016-11-25. "עירוני מתחזקת: מתן בראשי חתם בקבוצה המקומית | שמשנט ספורט". נבדק ב-2016-11-25. מיכאל וייסרמן, מתן בראשי חתם בקריית מלאכי, באתר דאבל פס, 8 באוגוסט 2017
רנה קרהין

רנה קרהין (נולד ב-21 במאי 1990) הוא כדורגלן סלובני המשחק בעמדת הקשר בווסטרן יונייטד. קרהין התחיל את הקריירה שלו במחלקת הנוער של מריבור, ובגיל 16 הצטרף למחלקת הנוער של אינטר מילאנו. ביולי 2009 הצטרף למחנה האימונים של הקבוצה הבוגרת בארצות הברית ואף שותף בכמה משחקי ידידות. ב-13 בספטמבר 2009 ערך את הופעת הבכורה שלו בקבוצה הבוגרת בניצחון 0-2 נגד פארמה. בנובמבר 2009 חתם ל-5 שנים במועדון. ב-27 ביולי 2010 חתם בבולוניה תמורת 2 מיליון אירו. ב-11 במרץ 2012 הוא הבקיע את השער הראשון שלו בסרייה א' בניצחון 1-3 נגד לאציו. בקיץ 2014 חזר לאינטר וחתם לשנתיים. ב-30 בינואר 2015 הושאל לקורדובה הספרדית עד לסיום העונה. ב-23 ביולי 2015 חתם ל-4 שנים בגרנדה. ב-10 בפברואר 2021, חתם בהעברה חופשית בקאסטיון מהליגה הספרדית השנייה עד לסיום העונה. ב-15 באוקטובר 2021 קרהין חתם בווסטרן יונייטד. בצעירותו, קרהין שיחק בנבחרות הצעירות של סלובניה. ב-5 בספטמבר 2009 ערך את הופעת הבכורה שלו בנבחרת הבוגרת בהפסד 2-1 נגד אנגליה, והפך לשחקן הצעיר ביותר שמשחק בנבחרת בגיל 19 שנים, 3 חודשים ו-15 ימים. קרהין השתתף עם הנבחרת במונדיאל 2010. ב-7 ביוני 2013 הבקיע את שער הבכורה שלו בנבחרת בניצחון 2-4 נגד איסלנד במסגרת מוקדמות מונדיאל 2014. אינטר מילאנו סרייה א': 2009/2010 קופה איטליה: 2009/2010 ליגת האלופות: 2009/2010 מדיה וקבצים בנושא רנה קרהין בוויקישיתוף רנה קרהין, ברשת החברתית פייסבוק רנה קרהין, ברשת החברתית אקס (טוויטר) רנה קרהין, ברשת החברתית אינסטגרם רנה קרהין, באתר Transfermarkt רנה קרהין, באתר Soccerway רנה קרהין, באתר BDFutbol רנה קרהין, באתר WorldFootball.net רנה קרהין, באתר National Football Teams רנה קרהין, באתר FootballDatabase.eu
מרי ויגמן

מרי ויגמן (בגרמנית: Mary Wigman; ‏13 בנובמבר 1886, הנובר, האימפריה הגרמנית – 18 בספטמבר 1973, מערב ברלין, גרמניה המערבית) הייתה רקדנית וכוריאוגרפית גרמנייה, שהייתה חלוצת המחול האקספרסיוניסטי, הריפוי דרך מחול ואימון בתנועה ללא נעלי בלט. היא דמות בולטת במחול מודרני ולימים נחשבה אחת הדמויות הסמליות ביותר של תרבות רפובליקת ויימאר. קרולינה סופי מארי ויגמן נולדה בהאנובר, האימפריה הגרמנית. היא החלה לרקוד בגיל מאוחר יחסית, לאחר שראתה שלושה תלמידים של אמיל ז'אק-דלקרוז, אשר לימד מוזיקה דרך שלושה עקרונות: סולפג', אלתור, יוריתמיקה. עוד חוויה שקירבה אותה למחול הייתה קונצרט יחיד של גרטה ויזנטל. בשנת 1913, הכירה את רודולף פון לאבאן, ובהנחייתו פיתחה טכניקת תנועה שהתבססה על ניגודים: מתיחה וכיווץ, משיכה ודחיפה. במהלך מלחמת העולם הראשונה עבדה כעוזרת של פון לאבאן בלייפציג. בשנת 1918 עברה התמוטטות עצבים. בשנת 1920, הקימה ויגמן בדרזדן בית ספר למחול שזכה לכינוי "בית הספר המרכזי בדרזדן" או פשוט "בית הספר של מרי ויגמן", שהפך מרכז למחול אקספרסיוניסטי. התקיימה יריבות ותחרות בינו לבין בתי הספר הוותיקים למחול בדרזדן, ובמיוחד מול בית הספר של גרט פאלוקה. היא לימדה או שיתפה פעולה עם רקדנים וכוריאוגרפים ידועים, בהם איבון גאורגי, האניה הולם, האראלד קרויצברג, מקס טרפיס, אירנה לין, אליזבט וינר, סוניה רביד, מרגרטה ואלמן, אינגה וייס, אורסולה קיין ומטה וידמר. ויגמן ערכה מסע הופעות עם להקת הרקדנים שלה בארצות הברית בשנת 1930. תלמידים שלה יסדו בית ספר למחול בניו יורק בשנת 1931. להקות מחול קומוניסטיות בניו יורק בשנות השלושים הושפעו מהכוריאוגרפיה שלה. בית הספר של מרי ויגמן התקיים משנת 1920 עד 1942, והמשיך לפעול תחת השלטון הנאצי, ובהתאם להנחיות הממשלה פיטרה את הרקדנים והרקדניות היהודים שעבדו עבורה. לאחר מלחמת העולם השנייה חודשה פעילות בית הספר בהנהלת דורה הויר. רפובליקת ויימאר אקספרסיוניזם איזדורה דאנקן מחול מודרני מחול אקספרסיוניסטי מדיה וקבצים בנושא מרי ויגמן בוויקישיתוף מרי ויגמן, באתר אנציקלופדיה בריטניקה (באנגלית) מרי ויגמן, במסד הנתונים הקולנועיים IMDb (באנגלית) מרי ויגמן, באתר MusicBrainz (באנגלית) ריינר מצגר, ברלין בשנות העשרים: אמנות ותרבות 1918-33 (אנגלית), לונדון, 2007, עמ' 160. ו"ה מיד, יותר מסתם תנועה - יוריתמיקת דאלקרוז (אנגלית), בכתב העת Music Educators Journal, כרך 82 גיליון 4, 1996, עמ' 38-41. לינקולן קירסטין, מחול (אנגלית), הוצאת Dance Horizons, ניו יורק 1977, בפרק "המחול הקלאסי העכשווי". מרי אן סנטוס ניוהול, מרי ויגמן, הוצאת רוטלג', לונדון 2009. קרל טפפר, פטר רייכל, גבריאלה פוסטובקה, פרנק-מנואל פטר, איבון הרט, תומאס קופש, קת'לין בירגלט, מוריאל פאבר, היידה לאזארוס, מבחר תעודות על בית הספר של ויגמן, דרזדן, בין 1924 ל-1937 (אנגלית), ארכיון המחול הגרמני, קלן, הוצאת SK Stiftung Kultur, 2003. ג'ון מרטיין, ליגת המחול הקבוצתי של העובדים (אנגלית), בתוך הניו יורק טיימס, 24 בדצמבר 1934. איזה פארטש-ברגזון, מחול מודרני בגרמניה ובארצות הברית: זרמי-חליפין והשפעות (אנגלית), הוצאת Harwood Academic Publishing, 1994, ISBN 3718655578.
קניון נהר בלייד

קניון נהר בלייד (באנגלית: Blyde River Canyon) הוא אחד מאתרי הטבע הבולטים של דרום אפריקה. הוא נמצא בחלקו הצפוני של רכס הרי דראקנסברג. אורכו של הקניון 25 ק"מ, והעומק הממוצע שלו הוא 750 מטר. הנקודה הגבוהה ביותר בקניון, הקרויה Mariepskop, היא בגובה 1,944 מטר מעל פני הים. הנקודה הנמוכה ביותר, בה עוזב הנהר את הקניון, גובהה מעט פחות מ-561 מטר מעל פני הים. קירות הקניון הם בעיקר מאבן חול אדומה. קניון בלייד הוא מהגדולים בקניונים בעולם, והשני בגודלו באפריקה, אחרי קניון נהר פיש בנמיביה. הוא כולל כמה מהמצוקים הגבוהים ביותר בין הקניונים בעולם. מדיה וקבצים בנושא קניון נהר בלייד בוויקישיתוף נעמה מורג, ‏טיול לקניון נהר בלייד ודרך הפנורמה, באתר GoTravel
קניון סומידרו

קניון סומידרו (למפת מקסיקו מוגדלת)   מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט מפרץ מקסיקו קניון סומידרו (למפת מקסיקו רגילה)   מקסיקו סיטי גוודלחרה מונטריי פואבלה טיחואנה לאון סיודאד חוארס סלטיו סן לואיס פוטוסי ארצות הברית גוא. ב. הונ. האוקיינוס השקט מפרץ מקסיקו קניון סומידרו (למפת צ'יאפס רגילה)   טוסטלה גוטיירס טפצ'ולה סן קריסטובל דה לאס קאסאס קומיטאן האוקיינוס השקט טבסקו קמפצ'ה וראקרוס וא. גואטמלה קניון סומידרו (למפת צ'יאפס מוגדלת)   טוסטלה גוטיירס טפצ'ולה סן קריסטובל דה לאס קאסאס קומיטאן האוקיינוס השקט טבסקו קמפצ'ה וראקרוס ואחאקה גואטמלה קניון סומידרו קניון סומידרו (בספרדית: Cañón del Sumidero) הוא אחד מאתרי הטבע החשובים של מקסיקו, והשני בחשיבותו במדינת צ'יאפס. הוא נוצר בתקופה בה נוצר גם הגרנד קניון בארצות הברית, ונחצה על ידי נהר גריחאלבה (Grijalva), שזורם בקרקעיתו. בחלקו הצפוני של הנהר נבנה סכר הידרואלקטרי, ונוצר אגם. קירות הקניון מגיעים לגובה 1000 מטר. הקניון הוא חלק מהפארק הלאומי של קניון סומידרו, שמשתרע על שטח של 217 קמ"ר (21,789 הקטר). רוב המבקרים בקניון יוצאים להפלגה מהכפר Chiapa de Corzo. מדיה וקבצים בנושא קניון סומידרו בוויקישיתוף גולן לובנוב, ‏טיול לקניון דל סומידרו, באתר GoTravel ערך זה הוא קצרמר בנושא גאוגרפיה. אתם מוזמנים לתרום לוויקיפדיה ולהרחיב אותו.
בין שקיעה ובין זריחה

"בין שקיעה ובין זריחה" הוא האלבום השלישי של המוזיקאי הישראלי איתמר רוטשילד, אשר יצא בפברואר 2015. איתמר רוטשילד הלחין וכתב את כל שירי האלבום, למעט שיר הנושא אותו כתב והלחין המוזיקאי נעם רותם שגם הפיק מוזיקלית את האלבום וחתום עם העיבודים. ההיכרות בין רוטשילד ורותם החלה בעקבות הופעה בה השתתפו השניים, שבהמשכה החל לצמוח האלבום עליו עבדו במשך שנתיים. השיר הראשון עליו עבדו השניים היה "דרך". הפקת האלבום התבצעה הודות למימון המונים דרך אתר הדסטארט, באמצעותו הצליח רוטשילד לגייס למעלה מ-40 אלף שקלים, ששולמו על ידי 245 תומכים. בין שקיעה ובין זריחה אני מתגעגע זמן שנאהב בו פחות יום אחד יעבור הזמן אף אחד לא יבוא עד שאשכח אותך יום אחד הכל נעמד דרך איתמר רוטשילד: שירה, גיטרות, פסנתר נעם רותם: גיטרות, סינטי, דגימות, כלי הקשה, תופים, אורגן, קולות עודד גולדשמידט: בס חגי פרשטמן: תופים יואב שושני: גיטרות רז בורג: פסנתר, אורגן אדם שפלן: בס איתי קויפמן: כלי הקשה יוני לוי: עיצוב גרפי האלבום "בין שקיעה ובין זריחה" להאזנה באתר בנדקאמפ יוסי חרסונסקי: בין זריחה ובין שקיעה - ביקורת על הסינגל, באתר חרסונסקי מיוזיק ערך זה הוא קצרמר בנושא אלבומים. אתם מוזמנים לתרום לוויקיפדיה ולהרחיב אותו.
קורי בוקר

קורי אנטוני בוּקר (באנגלית: Cory Anthony Booker; נולד ב-27 באפריל 1969) הוא פוליטיקאי אמריקאי חבר המפלגה הדמוקרטית, המכהן כסנאטור מטעם מדינת ניו ג'רזי מאז אוקטובר 2013. לפני כן היה ראש העיר של ניוארק בין השנים 2006–2013. בוקר נבחר לסנאט בבחירות המיוחדות שנערכו בשנת 2013, לאחר מותו של הסנאטור הוותיק פרנק לוטנברג, ונבחר בשנית לכהונה מלאה בשנת 2014. בוקר נולד בוושינגטון די. סי. וגדל בהרטינגטון פארק, הנמצאת 32 קילומטרים צפונית לניוארק. הוריו, קרולין רוז וקרי אלפרד בוקר, נמנו עם המנהלים הבכירים הראשונים בחברת IBM שהיו אפרו-אמריקאים. הוא גדל במשפחה נוצרית מתודיסטית אדוקה. בנעוריו הצטיין בפוטבול ונבחר לאחד משחקני התיכון המצטיינים במדינה על ידי יו.אס. איי טודיי. הוא החל ללמוד באוניברסיטת סטנפורד, ושיחק פוטבול בנבחרת שלה. הוא קיבל תואר ראשון במדע המדינה ב-1991 ותואר שני בפסיכולוגיה בשנה לאחר מכן. לאחר לימודיו בסטנפורד זכה במלגת רודס ללימודים באוניברסיטת אוקספורד, וסיים תואר בהיסטוריה של ארצות הברית בקווינס קולג' שם. בעת לימודיו באוקספורד יצר קשר אישי עם הרב שמואל בוטח, וכיהן כיו"ר אגודת הסטודנטים היהודית שהקים. כשחזר מאוקספורד, סיים תואר JD במשפטים באוניברסיטת ייל. הוא החל את הקריירה הפוליטית שלו כחבר במועצת העיר של ניוארק בשנים 1988–2002. הוא התמודד לראשות העיר ב-2002 אך הפסיד לראש העיר המכהן, אך רץ שוב ב-2006 והביס את סגן ראש העיר רונלד רייס. במהלך כהונתו כראש עיר, שם דגש על פיתוח כלכלי והפחתת הפשע, וכן זכה למוניטין לאומי בשל מעורבותו בחיים הציבורים ובשל הקשרים שפיתח עם תומכיו דרך הרשתות החברתיות. הוא השיג תרומה של מאה מיליון דולר ממרק צוקרברג למערכת החינוך של העיר. לאחר שנחשב לאחד מן הפוליטיקאים הדמוקרטים הבולטים בניו ג'רזי, הפך למועמד המפלגה לבחירות המיוחדות לסנאט שנערכו ב-2013, בשל מותו של הסנאטור המכהן פרנק לוטנברג ביוני אותה שנה. באוגוסט 2013 זכה בפריימריז הדמוקרטים והביס את יריבו הרפובליקני בבחירות הכלליות, סטיב לונגן, ב-16 באוקטובר, וכך הפך לסנאטור השחור הראשון של מדינת ניו ג'רזי. לאחר מכן נבחר לכהונה מלאה בבחירות בשנת 2014, כשהביס את יריבו הרפובליקני ג'ף בל, ברוב של 55.8% ממניין הקולות. בוקר חבר בוועדת המשפט, בוועדת העסקים הקטנים והיזמות, בוועדת המסחר, המדע והתחבורה, בוועדת החוץ ובוועדת הסביבה והעבודות הציבוריות. ב-1 בפברואר 2019, הכריז בוקר על התמודדות בבחירות לנשיאות ארצות הברית 2020, ופרש מהתמודדות ב-13 בינואר 2020. בוקר היה צמחוני עוד מימי לימודיו באוניברסיטת אוקספורד, וכעבור זמן עבר לטבעונות, וכן היה ועודנו פעיל בקידום זכויות בעלי חיים. הוא לא נישא ואין לו ילדים. מדיה וקבצים בנושא קורי בוקר בוויקישיתוף אתר האינטרנט הרשמי של קורי בוקר קורי בוקר, ברשת החברתית פייסבוק קורי בוקר, ברשת החברתית אקס (טוויטר) קורי בוקר, ברשת החברתית אינסטגרם קורי בוקר, ברשת החברתית טיקטוק קורי בוקר, ברשת החברתית LinkedIn קורי בוקר, סרטונים בערוץ היוטיוב קורי בוקר, באתר אנציקלופדיה בריטניקה (באנגלית) קורי בוקר, באתר המדריך הביוגרפי של הקונגרס של ארצות הברית (באנגלית) בלומברג, רויטרס, חביב עמק הסיליקון קורי בוקר מניו ג'רזי נבחר לסנאט, באתר TheMarker‏, 17 באוקטובר 2013 Cory Anthony Booker: On a Path That Could Have No Limits, הניו יורק טיימס The Real Cory Booker,‏ הפינגטון פוסט, 10 באוקטובר 2013